Camilla Hersom (RV), 2012-12-06:
Tak for det.
Det Radikale Venstre arbejder for et sundhedsvæsen af høj kvalitet, for mere lighed i sundhed og for bedst brug af de midler, der er til rådighed i sundhedsvæsenet.
En helt afgørende komponent i forhold til kvaliteten i sundhed er, at sikkerheden er så høj som overhovedet muligt, hvad enten det angår anvendelsen af medicin eller medicinsk udstyr, udførelsen af operationer eller den information, der rettes mod patienterne.
Sikkerheden kan aldrig blive god nok.
Der vil sikkert også i fremtiden ske utilsigtede hændelser, der vil ske fejl, der vil måske være regulær svindel, men vi skal fra lovgiveres side gøre, hvad vi kan for at udvise rettidig omhu i de krav, vi stiller til afprøvning af medicin og medicinsk udstyr, til indrapportering af utilsigtede hændelser og til indgriben over for de brodne kar, der bevidst snyder.
Tiden tillader ikke her, selv med den forlængelse, vi har fået bevilget, at gå i dybden med alle enkeltelementer, så jeg vil bruge min taletid på nogle af de enkeltdele, som vi tillægger særskilt betydning i de enkelte forslag.
Om L 92, der vedrører styrkelse af markedsovervågningen, vil vi sige fra radikal side, at vi mener, at det er afgørende, at vi arbejder hen imod et sundhedssystem, hvor alle kan se gevinsten i, at vi har den allerstørst mulige viden om, hvordan medicinsk udstyr virker.
Det er simpelt hen forudsætningen for, at vi kan handle, når noget går galt.
Lovforslaget lægger op til, at alle dele af sundhedskæden nu kommer til at medvirke hertil.
Der findes allerede regler for fabrikanter af medicinsk udstyr, og nu supplerer vi med importører og distributører.
Det kan vi klart støtte.
Jeg synes også, at det i den sammenhæng er værd at fremhæve, at Sundhedsstyrelsen vil iværksætte en kampagne over for lægerne, for de er naturligvis også en væsentlig brik, da det jo er dem, der har den direkte patientkontakt.
I det hele taget er det efter Det Radikale Venstres opfattelse i høj grad en kulturændring, der også er behov for på dette område.
Utilsigtede hændelser er jo netop utilsigtede, og derfor er det fuldstændig afgørende med en åben tilgang, hvor ingen holder sig tilbage med at indberette så hurtigt, det overhovedet kan lade sig gøre.
L 93 angår markedsføring af sundhedsydelser.
Det Radikale Venstre er meget, meget tilfreds med den skærpelse af markedsføring af sundhedsydelser, som lovforslaget indeholder.
Sundhedsydelser er, og det har flere ordførere jo allerede sagt, noget helt andet end andre typer af varer og tjenesteydelser, for der vil altid være en risiko og meget ofte også en bivirkning forbundet med sundhedsydelser, uanset hvor små, uanset hvor nødvendige de måtte være.
Der bliver stadig større muligheder for, hvad vi kan gøre i sundhedsvæsenet, og der bliver også stadig større efterspørgsel efter f.eks. kosmetiske operationer hos borgerne.
Vi skal ikke bestemme, hvad folk har lyst til at få foretaget af den slags ting, men vi kan sikre, at det i det mindste ikke foregår på en måde, hvor folk bliver fristet med en operation til spotpris i internetauktioner eller andet, som vi faktisk har set tilfælde af også i Danmark.
Hvis man ønsker at lade sig operere, bør det ske efter overvejelse og baseret på grundig information og ikke på baggrund af en impuls.
Derfor er det rigtig godt, at vi får sat en stopper for den mest kreative form for markedsføring af f.eks. operationer for at få nye bryster.
Det er ikke et skræmmebillede, det er noget, der rent faktisk foregår.
Loven indfører også et krav om, at markedsføring af sundhedsydelser skal være saglig, ligesom der indføres et krav om, at angivelser om behandling, fordele og risici ikke må være mangelfulde.
Det synes vi er på tide.
Kunne man forestille sig det modsatte: at markedsføringen kunne være usaglig og informationerne mangelfulde?
Nej, næppe.
I dag er det ikke tilladt at reklamere for sundhedsydelser i fjernsynet.
Det finder vi er på tide.
Kunsten her er efter vores opfattelse at skelne mellem, hvad der er information, og hvad der er markedsføring.
Det ikke helt let, men det er den skelnen, som er den afgørende.
Vi støtter derfor varmt indholdet i L 93.
L 94 vedrører autorisation af sundhedspersonale.
Det er afgørende for sundhedssystemets funktion og for borgernes tillid til systemet, at alle kan stole på sundhedspersonalet.
Derfor må det selvfølgelig også være fuldstændig indbygget i systemet, at personalet skal medvirke til tilsyn, når myndighederne laver indsatser med henblik på patientsikkerheden.
Regeringen foreslår, at hvis sundhedspersoner ikke medvirker til tilsyn, skal myndighederne har mulighed for midlertidigt at fratage vedkommende autorisationen eller indskrænke virksomhedsområdet.
Det er efter Det Radikale Venstres opfattelse en absolut rimelig regel.
Midlertidig fratagelse af autorisation vil ikke ske, medmindre den pågældende undlader at samarbejde, så det er en sanktion, som efter vores opfattelse er helt rimelig.
Jeg kunne særlig høre på ordføreren fra Venstre, at man havde visse reservationer her, og jeg vil da tilføje, at vi er åbne over for den diskussion, der er lagt op til i udvalgets behandling af forslaget, så vi kan finde en afgrænsning, som alle kan bakke op om.
L 95 vedrører reglerne for virksomhedsansvarlige læger.
Om L 95 vil jeg bemærke, at der jo her er tale om en udvidelse af den gældende ordning, så også sygehuse, klinikker m.v., hvor der foretages tandlægebehandling, bliver omfattet, ligesom der indføres nye krav om, at man skal have en relevant uddannelse i forhold til virksomhedsområdet.
Det virker jo sådan set også rimeligt nok, at vi faktisk forlanger, at folk er uddannet til det, de foretager sig.
Det er altså rimeligt og godt i sig selv, men det er også en reaktion, må man jo sige, på en udvikling, hvor vi eksempelvis har set nye tandklinikker, hvor der ikke er en tandlæge, der har haft et klart ledelsesansvar for virksomheden.
Vi synes, det er rimeligt, at det bliver påkrævet nu.
Samlet set er lovforslagene L 92, 93, 94 og 95 et udtryk for, at regeringen ønsker at spænde et mere fintmasket sikkerhedsnet ud under patienterne end det, vi hidtil har haft.
Det Radikale Venstre mener, at de nye lovforslag er tiltrængte og nødvendige, både i sig selv, og også fordi et endnu større fokus på sikkerhed og på indberetning af hændelser forhåbentlig vil medføre en skærpelse af opmærksomheden i sundhedssystemet generelt, så der reageres langt hurtigere, når noget går galt.
Jeg vil gerne kvittere for det, vi indtil videre har hørt fra Venstre og Dansk Folkeparti om de her forslag.
Vi mangler stadig at høre nogle partier, men det er vores forhåbning, at vi kan samle en bred støtte til opbakning for forslagene i den samlede patientsikkerhedspakke.
Det Radikale Venstre kan i hvert fald støtte forslagene i deres helhed.